娛圈單打:擔定櫈仔等新劇 愛她的人有福了
2024年04月26日 00:04
東網電視
更多新聞短片
愛睇電視的人有福了!久未在小螢幕露面的視后張可頤(Maggie),終於點頭重返娘家拍劇!劇集名為《巨塔之后》,被譽為《新聞女王》醫療版,Maggie飾演醫術高超的心臟外科醫生。TVB為咗隆重其事,仲安排兩位視帝陳展鵬、馬國明做搭檔。
好明顯,《新聞女王》獲得空前成功,令大台意識到,要重新贏得觀眾歡心,必須有認真製作,更需要有足夠號召力和實力的演員擔綱。阿佘離開娘家已久,觀眾自然翹首以盼。有見阿佘咁成功,另一長期未有在大台露面的花旦楊茜堯,亦回巢演出港版《黑暗榮耀》。
好啦,上一代花旦排住隊亮相,又點可能少咗Maggie一份!大家都知,Maggie最當紅之時,因為患病而淡出娛樂圈,近年已逐步復出,除了在內地有不少工作,亦有在港拍劇,只不過唔係效力大台,而係為友台服務啫。
唔緊要,地球係圓嘅。有傳當年Maggie離開TVB鬧得不歡而散,更被視為叛將,外界都以為雙方合作無期,點諗到事隔12年,終於有劇本令她願意出山!曾經長時間患病,自己也是病人,自然明白好醫生的重要,相信由她展現仁心仁術,一定更有說服力。
話時話,儘管Maggie已屆54歲,但保養得宜,身材依舊苗條,皮膚依舊白滑。Maggie當年扮演陳寶珠一炮而紅,宮鬥劇《金枝慾孽》的安茜同樣令人難忘,只係伊人不幸患病,變得腫口腫面。現在身體健康,重拾佳態,何況不嬲演技出眾,大家就擔定櫈仔等睇Maggie晒演技啦!